КЪАРДЭН Мухьэмэд Мучэзир и къуэр
Куэдрэ мысымэджауэ, 2020 гъэм мазаем и 7м дунейм ехыжащ «Советская молодежь» газетым и редактор нэхъыщхьэ, КъБРмрэ УФмрэ щэнхабзэмкIэ щIыхь зиIэ я лэжьакIуэ Къардэн Мухьэмэд Мучэзир и къуэр.
Къардэн Мухьэмэд Мучэзир и къуэр 1954 гъэм гъатхэпэм и 28м Iуащхьэмахуэ щIыналъэм хыхьэ Зеикъуэ къуажэм къыщалъхуащ. Абы КъБКъУм и химикобиологие факультетыр 1976 гъэм, и учетэкономикэ факультетыр 1988 гъэм, Кисловодск къалэм экономикэмрэ правэмкIэ и институтыр 2000 гъэм къиухащ. Университетым щыщIэса илъэсхэм абы жыджэру зыкъыщигъэлъэгъуащ жылагъуэ Iуэхухэм студентхэм я профсоюз зэгухьэныгъэм и комитетым и щэнхабзэцIыхубэ комиссэм и унафэщIу щытащ, университетым лъэпкъ къафэмкIэ и «Къафэ» ансамблым хэтащ. Ещанэ курс фIэкIа мыхъуауэ, абы дзыхь къыхуащIауэ щытащ КъБКъУм и клубым и унафэщI къулыкъур. Абы щыгъуэщ къыщрахьэжьар факультетхэр щызэпеуэ фестивалыр, иджы «Студент гъатхэ» зыфIащауэ екIуэкIыр. Ди университетым и клубыр 1970 гъэхэм Налшык къалэм и щэнхабзэ центр нэхъыфIхэм ящыщу къалъытэрт.
Къардэн Мухьэмэд лэжьэн щыщIидзар комсомолым епха IэнатIэщ ВЛКСМм Налшык къалэм щиIэ Ленинскэ райкомым и инструктору, лекцэхэм къеджэу, ВЛКСМм и обкомым и лектор гупым я унафэщIу щытащ. 1984 гъэм и жэпуэгъуэ мазэм ВЛСКМм и обкомым и унафэщIхэм я чэнджэщкIэ ар «Советская молодежь» газетым и редактор нэхъыщхьэу ягъэуващ икIи а къулыкъум илъэс 36м нэблагъэкIэ пэрытащ.
Къардэным ВЛКСМм и ЦКм, УФм и Профсоюз щхьэхуитхэм я зэгухьэныгъэм я щIыхь тхылъхэр, УФм и Журналистхэм я зэгухьэныгъэм «IэщIагъэм ирилажьэхэм я пащхьэм щиIэ фIыщIэхэм папщIэ» и щIыхь тхылъымрэ дамыгъэ лъапIэмрэ къыхуагъэфэщат.
Къардэн Мухьэмэд Мучэзир и къуэр игъащIэкIэ ягу илъынщ абы дэлэжьахэмрэ и ныбжьэгъухэмрэ.
КъБРм ЩэнхабзэмкIэ и министерствэр,
КъБРм ЦIыхухэр егъэджэнымкIэ, щIэныгъэмрэ
щIалэгъуалэм я IуэхухэмкIэ и министерствэр,
Дунейпсо Адыгэ Хасэр, Къэбэрдей Адыгэ Хасэр,
КъБРм и комсомолым и ветеранхэм я советыр.
КъБРм ЩэнхабзэмкIэ и министерствэм, «КъБРМедиа» ГКУм, КъБРм и Журналистхэм я зэгухьэныгъэм, «Советская молодежь», «КабардиноБалкарская правда», «Адыгэ псалъэ», «Заман», «Горянка» газетхэм, «Литературная КабардиноБалкария», «Iуащхьэмахуэ», «Минги Тау», «Солнышко», «Нур», «Нюр» журналхэм, «КъэбэрдейБалъкъэр» ВТКм, ВГТРКм и «КъэбэрдейБалъкъэр» ГТРКм, «КъэбэрдейБалъкъэр» республикэ хъыбарегъащIэ агентствэм, «Эльбрус» тхылъ тедзапIэм, «Тетраграф» ОООм я лэжьакIуэхэр Къардэн Мухьэмэд Мучэзир и къуэм и Iыхьлыхэмрэ и благъэхэмрэ яхуогузавэ ар дунейм зэрехыжам къыхэкIыу.
«Советская молодежь» газетым и лэжьакIуэхэм гущIыхьэ ящыхъуащ я редактор нэхъыщхьэ Къардэн Мухьэмэд Мучэзир и къуэр дунейм зэрехыжар икIи абы и Iыхьлыхэмрэ и благъэхэмрэ яхуогузавэ.
«Адыгэ псалъэ» газетым и лэжьакIуэхэр дигъэнэщхъеящ ди лэжьэгъу, ныбжьэгъу гуапэу щыта, «Советская молодежь» газетым и редактор нэхъыщхьэ къулыкъур илъэс 36кIэ езыхьэкIа Къардэн Мухьэмэд Мучэзир и къуэр зэуэзэпсэу дунейм зэрехыжам икIи абы и Iыхьлыхэм дахуогузавэ, я гуауэр IэтыгъуафIэ Тхьэм ящищI.
